Broj: 711-I-2730-P-253-21/23-09-24

Zagreb, 24. studenog 2022.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, te Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), **u predmetu Ivana Mijandrušića, općinskog načelnika Općine Gračišće do 06. lipnja 2021. godine,** pokrenutom Odlukom Povjerenstva Broj: 711-I-52-Pp-253-21/23-05-24 od 16. prosinca 2022. godine, na 32. sjednici održanoj 24. studenoga 2023. godine, donosi sljedeću:

**ODLUKU**

**I. Dužnosnik Ivan Mijandrušić, općinski načelnik Općine Gračišće do 06. lipnja 2021. godine, zlouporabom prava dužnosnika, koja se sastoji u tome da je 2012. godine potpisao suglasnost i rješenje, a 2018. suglasnost kojom se njegovoj snahi ………………….. dodjeljuje dodatak za uspješnost na radu, počinio je povredu članka 7. točke c) ZSSI/11-a.**

**II. Za povredu ZSSI/11-a opisanu pod točkom I. ove izreke, sankcija se dužnosniku neće izreći, s obzirom da je od prestanka obnašanja dužnosti općinskog načelnika Općine Gračišće proteklo više od dvanaest mjeseci.**

Obrazloženje

Zakonom o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021. godine, u članku 60. propisano je da će se postupci započeti prije stupanja na snagu toga Zakona, dovršiti prema odredbama ZSSI/11-a. S obzirom da je predmet P-253/21 formiran prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 197. sjednici, održanoj dana 16. prosinca 2022. godine pokrenulo postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće do 06. lipnja 2021., zbog moguće povrede članka 7. točka c) ZSSI/11-a, koja proizlazi iz moguće zlouporabe prava dužnosnika na način da je dužnosnik 2012. godine potpisao suglasnost i rješenje, a 2018. suglasnost kojom se njegovoj snahi ………………. dodjeljuje dodatak za uspješnost na radu.

Dužnosnik se na navedenu odluku očitovao navodeći kako je nakon izbora za općinskog načelnika u Općini Gračišće u 2021. godini, prestao obnašati dužnost općinskog načelnika i otišao u mirovinu te da stoga više nema status dužnosnika pa da time nema ni osnove za vođenje postupka protiv njega. Također, navodi, a s obzirom da je predmet postupka osnovanost njegovog postupanja tijekom 2012. godine, da je nastupila apsolutna i relativna zastara vođenja takvog postupka. Nadalje ističe, da tijekom 2012. godine u Općini Gračišće nije bio zaposlen pročelnik Jedinstvenog upravnog odjela jer je tadašnja pročelnica razriješena dužnosti, a proteklo je neko vrijeme nakon što je imenovana nova pročelnica. Stoga da je on kao općinski načelnik privremeno potpisivao odluke u oblasti Jedinstvenog upravnog odjela koje su pripremali službenici. U odnosu na odluku koja se odnosi na njegovu nevjestu, naveo je da u donošenju iste nema sukoba interesa s obzirom da se ista odnosi na sve zaposlene u općinskoj službi. Također tvrdi da je ista situacija i sa suglasnošću iz 2018. godine, koju je donio u uvjerenju da se odnosi na sve službenike jednako. Zaključno ističe da su obje odluke donesene u skladu s važećim propisima i da su obje u cijelosti zakonite.

Člankom 3. stavkom 1. podstavkom 39. ZSSI/11-a propisano je da su gradonačelnici, općinski načelnici i njihovi zamjenici dužnosnici u smislu istog zakona. Uvidom u Registar dužnosnika kojeg Povjerenstvo ustrojava i vodi, utvrđeno je da je dužnosnik Ivan Mijandrušić obnašao dužnost općinskog načelnika Općine Gračišće u mandatu od 2013. godine do 2017. godine te u mandatu od 2017. godine do 2021. godine, odnosno zaključno do 06. lipnja 2021. godine. Stoga je dužnosnik Ivan Mijandrušić povodom obnašanja navedene dužnosti bio obvezan postupati sukladno odredbama ZSSI-a/11.

Člankom 4. stavkom 2. ZSSI/11-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da su povezane osobe u smislu ZSSI/11-a osobe navedene u stavku 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI/11-a koji određuje zabranjena djelovanja dužnosnika, propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Dana 02. studenog 2021. godine u Povjerenstvu je pod brojem 711-U-5306-P-253/21-01-1, zaprimljena neanonimna prijava u kojoj se u bitnom navodi da je načelnik Općine Gračišće Ivan Mijandrušić 2012. godine dao bonus na plaću službenicama ………………… i …………………., unatoč tome što je iste godine zadužio Općinu Gračišće za 3,75 milijuna kuna.

Nadalje, dana 06. prosinca 2021. godine, u Povjerenstvu je pod brojem 711-U-5725-P-253/21-02-1, zaprimljena neanonimna prijava istog podnositelja, u kojoj se navodi da je načelnik Općine Gračišće Ivan Mijandrušić protuzakonito napisao i potpisao rješenje o bonusu na plaći 2012. i 2018. godine svojoj snahi ……………….., službenici u Općini Gračišće, iako nije imao zakonsko pravo da to napravi.

Povjerenstvo je u svrhu utvrđivanja navoda iz prijave, od Općine Gračišće zatražilo podatke je li za vrijeme mandata dužnosnika Ivana Mijandrušića službenici Općine Gračišće ………………. isplaćivan bonus te ako jest, kada i u kojim iznosima, tko je i na temelju kojih kriterija odlučio o isplati bonusa, je li u isto vrijeme i drugim službenicama Općine Gračišće isplaćivan bonus i u kojim iznosima te tko uobičajeno odlučuje o isplati bonusa službenicama Općine Gračišće i u kojem postupku.

Općina Gračišće odgovorila je na traženje Povjerenstva dopisom KLASA: 052-01/21-01/07, URBROJ: 2163/02-01-01-21-2, od 28. prosinca 2021. godine, navodeći da su u prosincu 2012. godine službenicama Općine Gračišće, a na temelju suglasnosti općinskog načelnika, isplaćeni dodatci za uspješnost na radu i to ………………………… iznos od 5.108,73 kune, a službenici ……………………. iznos od 5.614,62 kune. Nadalje, navedeno je da je u travnju 2018. godine službenicama Općine Gračišće, a na temelju prijedloga za isplatu dodataka za uspješnost na radu i suglasnosti općinskog načelnika, isplaćeno kako slijedi: ………………… iznos od 5.364,28 kuna, ………………. iznos od 4.804,86 kuna, a …………….. iznos od 1.180,91 kuna te …………. iznos od 1.361,51 kuna. Zaključno je navedeno da se dodaci za uspješnost na radu službenicima i namještenicima u Općini Gračišće isplaćuju sukladno članku 13. Zakona o plaćama u lokalnoj i područnoj (regionalnoj) samoupravi i člancima 2. i 5. Pravilnika o dodatku za uspješnost na radu prema kojemu su navedeni kriteriji utvrđivanja natprosječnih rezultata rada službenika i namještenika i prema kojemu općinski načelnik svojom suglasnošću odobrava navedenu isplatu. Također, uz dopis su dostavljene i Suglasnost za donošenje Rješenja o isplati dodatka za uspješnost na radu za službenice …………….. i ………………, KLASA:112-01/12-01/03, URBROJ 2163/02-01-01-122, od 10. prosinca 2012., kojeg je potpisao općinski načelnik Ivan Mijandrušić, Rješenje Jedinstvenog upravnog odjela Općine Gračišće KLASA:UP/I-112-01/12-01/03, URBOJ: 2163/02-03-02-12-1 od 14. prosinca 2012. godine, kojim se službenici ………………… isplaćuje dodatak za uspješnost na radu i koje je za pročelnika potpisao općinski načelnik Ivan Mijandrušić, Prijedlog za isplatu dodatka za uspješnost na radu za službenicu ……………….., KLASA:112-01/18-01/04, URBROJ:2163/02-03-02-18-1, od 12. travnja 2018. godine, na kojem je dana suglasnost za isplatu dodatka na plaću koju je potpisao općinski načelnik Ivan Mijandrušić, te Rješenje Jedinstvenog upravnog odjela Općine Gračišće KLASA:UP/I-112-01/18-01/02, URBROJ:2163/02-03-01-18-1 od 13. travnja 2018. godine, kojim se službenici ………………….. isplaćuje dodatak za uspješnost na radu, a kojeg je potpisala pročelnica ………………….

Slijedom navedenog, Povjerenstvo je uvidom u dostavljenu dokumentaciju nesporno utvrdilo da je dužnosnik Ivan Mijandrušić kao općinski načelnik Općine Gračišće dana 10. prosinca 2012. izdao suglasnost da se službenici ……………….. isplati dodatak za uspješnost na radu u iznosu od 80% bruto plaće, a drugoj službenici općine iznos od 70% bruto plaće. Također, nesporno je utvrđeno i da je dana 14. prosinca 2012. godine, upravo općinski načelnik Ivan Mijandrušić, donio i potpisao naprijed citirano rješenje, kojim se službenici ………………………… isplaćuje dodatak za uspješnost na radu u iznosu od 80 % bruto plaće. Zaključno, Povjerenstvo je utvrdilo da je dužnosnik Ivan Mijandrušić dana 12. travnja 2018. potpisao suglasnost da se službenici ………………….. isplati dodatak za uspješnost na radu te je na temelju istoga i doneseno Rješenje kojim se službenici dodjeljuje dodatak za uspješnost na radu u iznosu od 80% bruto plaće. Nadalje, nesporno je da ni sam dužnosnik u očitovanju na Odluku o pokretanju ovog postupka, nije osporio činjenicu da je potpisao akte koji se odnose na njegovu snahu …………………., niti spori činjenicu da se upravo radi o njegovoj snahi.

Povjerenstvo ističe da dužnosnik ne može biti nepristran kada u izvršavanju ovlasti koje ima odlučuje o ostvarivanju materijalnih prava povezane osobe, jer tada ne izvršava ovlasti u javnom interesu zbog kojih su iste dodijeljene, već pod mogućim utjecajem privatnih interesa. Iako snaha nije član obitelji dužnosnika, navedena se osoba kao supruga njegova sina temeljem navedenog tazbinskog odnosa srodstva može smatrati s dužnosnikom interesno povezanom osobom.

Slijedom svega navedenog, Povjerenstvo je utvrdilo da je dužnosnik Ivan Mijandrušić zloupotrijebio prava dužnosnika na način da je 2012. godine potpisao suglasnost i rješenje, a 2018. suglasnost kojom se njegovoj snahi ……………….. dodjeljuje dodatak za uspješnost na radu, dakle odlučivao je o ostvarivanju materijalnih prava s njim povezane osobe, čime je povrijedio citiranu odredbu članka 7. stavka 1. podstavka c) ZSSI/11-a.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI/11-a, Povjerenstvo može izreći sankcije u obliku opomene, obustave isplate dijela neto mjesečne plaće i javnog objavljivanje odluke Povjerenstva.

Odredbama ZSSI/11-a nije propisan rok u kojem je Povjerenstvo nakon prestanka obnašanja dužnosti iz članka 3. tog Zakona ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI/11-a, već su člankom 20. stavkom 3. ZSSI/11-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti. Dakle, nakon proteka više od 12 mjeseci od dana prestanka obnašanja dužnosti, na dužnosnike se više ne primjenjuju obveze, zabrane i ograničenja propisana odredbama ZSSI/11.

U ovom slučaju je nesporno da je dužnosniku Ivanu Mijandrušiću, u trenutku donošenja ove Odluke Povjerenstva proteklo i više od dvije godine od prestanka obnašanja dužnosti, budući je dužnost obnašao do 06. lipnja 2021. godine. Nadalje, isti dužnosnik u međuvremenu nije započeo obnašati neku drugu javnu dužnost povodom koje bi bio obveznik ZSSI-a. Povjerenstvo stoga smatra da, iako je u odnosu na imenovanog dužnosnika utvrđena povreda ZSSI/11-a, u konkretnom slučaju izricanje sankcije nije svrsishodno s aspekta ZSSI-a, a ne bi imalo niti preventivnu svrhu, budući se radi o dužnosniku koji više ne obnaša novu dužnost. Međutim, donošenjem ove odluke i utvrđivanjem povrede ZSSI/11-a, javnost će ipak sukladno članku 5. stavku 4. ZSSI/11-a, biti upoznata sa ponašanjem dužnosnika kao javne osobe, za vrijeme dok je obnašao javnu dužnost općinskog načelnika Općine Gračišće.

Slijedom navedenog Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Mijandrušić, osobnom dostavom
2. Podnositelj prijave
3. Objava na mrežnim stranicama Povjerenstva
4. Pismohrana